კარლ დენიცი

კარლ დენიცი (გერმ. Karl Dönitz; დ. 16 ეკენია, 1891 — ღ. 24 ქირსეთუთა, 1980) — გერმანალი სახენწჷფო დო ოურდუმე მოღალე, გროსადმირალი, გერმანიაშ ოზუღე ნძალეფიშ თარსარდალი 1943-1945 წანეფს. ადოლფ ჰიტლერიშ ღურაშ უკულ, ჭიჭე ხანს უკინებუდჷ გერმანიაშ რაიხსპრეზიდენტიშ პოსტი.

ოურდუმე კარიერა დიჭყჷ კაიზერლიხმარინეს (გერმანიაშ იმპერიაშ ოზუღე ნძალეფი). 1918 წანაშო დუდენდჷ წყართუდო ნიშის SM UB-68-ს. ჸათე წყართუდო ნიშით დენიცი ბრიტანალეფს ოლიმუდჷ სქირონაშქა ზუღას. ართ-ართი რეიდიშ ბორჯის ბრიტანალეფქ დენიცი ტყვეთ ხეშა ქაშეჸოთეს. მაართა მოსოფელიშ ლჷმას მარცხიშ უკულ, ვერსალიშ ხეკულუაშ ნძალათ, გერმანიას წყართუდო ნიშეფიშ ეგაფაშ ნება ვაუღუდჷ. მარა ადოლფ ჰიტლერიშ ხეშულობაშა მულაშ პერიოდიშე დენიცი ხემანჯღვერენდჷ U-boat-იშ ფლოტიშ პროექტის. მაჟირა მოსოფელიშ ლჷმაშ მიმალობას, U-boat-ეფიშ ფლოტიშ გიმორინაფათ, დენიციქ შანულამი ზარალი მიორინუ მორსხუეეფიშ ოზუღე ნძალეფს. 1943 წანას დენიციქ დოთირუ ერიხ რედერი დო გინირთჷ ნაცისტური გერმანიაშ ოზუღე ნძალეფიშ თარსარდალო. თიქ მუში ლოიალურობათ ჰიტლერიშ ნდობა მალას მიპალუ. 1945 წანაშ აპრილს, ჰიტლერქ, დუდიშ ჸვილუაშახ, მუში მონძეთ, რაიხიშ პრეზიდენტო, ოურდუმე მინისტრო დო აკოანჯარაფილი ნძალეფიშ მანჯღვერთარო დენიცი ქჷმწარინუ. მარა ჸათე პოსტეფი დენიცის ხვალე ჭიჭე ბორჯიშ გოძვენას უკინებუდჷ. მუჟამსჷთ მორსხუეეფქ გერმანიას ორჯგინეს დო გერმანიაქ კაპიტულაცია გეგმაცხადუნჷ, დენიცი ოჭოფეს დო 1946 წანას ნიურნბერგიშ პროცესის გასამართეს. თის ქიმუსაჯეს ვითი წანათ ჯიხას დოხუნა. ჯიხაშე დენიცი 1956 წანას გადუდიშულეს. უკულიანი პერიოდის ხვალე პენსიათ ცხოვრენდჷ ჰამბურგიშ გოხოლუას. დენიციშ მემუარეფქ "მემუარეფი: ვითი წანა დო ეჩი დღა" გიშართჷ 1958 წანას.

ლიტერატურა
 ენციკლოპედია ბრიტანიკა

კატეგორია:დუნაბადი 1891
კატეგორია:ნაღურა 1980
კატეგორია:გერმანალი ოურდუმე მოღალეეფი
კატეგორია:გერმანიაშ პრეზიდენტეფი
კატეგორია:გერმანიაშ ოურდუმე მინისტრეფი